Document ID: 31996R0092

NEUVOSTON ASETUS (EY) N:o 92/96,
annettu 22 päivänä tammikuuta 1996,
lopullisen polkumyyntitullin käyttöön ottamisesta Venäjältä, Ukrainasta, Brasiliasta ja Etelä-Afrikasta peräisin olevan ferropiimangaanin tuonnista annetun asetuksen (EY) N:o 2413/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1) ja erityisesti sen 8, 9 ja 10 artiklan,
ottaa huomioon komission neuvoa-antavaa komiteaa kuultuaan antaman ehdotuksen,
sekä katsoo, että
A. TAUSTA
(1) Venäjältä, Georgiasta, Ukrainasta, Brasiliasta ja Etelä-Afrikasta peräisin olevan ferropiimangaanin tuontia koskevan polkumyyntimenettelyn yhteydessä komissio hyväksyi päätöksellä 95/418/EY (2) sitoumuksen muun muassa eteläafrikkalaiselta Highveld Steel and Vanadium Corporation Limited -nimiseltä tuottajalta.
(2) Neuvosto otti asetuksella (EY) N:o 2413/95 (3) käyttöön lopullisen polkumyyntitullin Venäjältä, Ukrainasta, Brasiliasta ja Etelä-Afrikasta peräisin olevan ferropiimangaanin tuonnissa ja jätti muun muassa Highveld Steel and Vanadium Corporation Limitedin tullin soveltamisen ulkopuolelle komission hyväksymän sitoumuksen perusteella. Koska tutkimus päätettiin neuvoston asetuksen (ETY) N:o 2423/88 (4) (entinen polkumyynnin perusasetus) 12 artiklan mukaisesti hyväksymillä lopullisilla toimenpiteillä, menettelyyn sovelletaan nyt asetusta (EY) N:o 3283/94 (uusi polkumyynnin perusasetus) mainitun asetuksen 23 artiklan mukaisesti.
B. SITOUMUKSEN PERUUTTAMINEN
(3) Highveld Steel and Vanadium Corporation Limited peruutti sitoumuksensa kirjeenvaihdossa, jonka komissio vastaanotti lähes samanaikaisesti kuin neuvosto antoi asetuksen (EY) N:o 2413/95.
C. LOPULLINEN TULLI
(4) Asetuksen (EY) N:o 3283/94 8 artiklan 9 kohdan mukaisesti sitoumuksen peruuttamistapauksessa lopullinen tulli otetaan käyttöön 9 artiklan mukaisesti sitoumukseen johtaneessa tutkimuksessa todettujen tosiseikkojen perusteella edellyttäen, että kyseinen tutkimus päätettiin lopullisella toteamisella polkumyynnistä ja vahingosta.
(5) Tutkimus, joka johti päätöksellä 95/418/EY tehtyyn Highveld Steel and Vanadium Corporation Limitedin sitoumuksen hyväksymiseen, päätettiin neuvoston lopullisella toteamisella vahingollisesta polkumyynnistä tämän yhtiön tuottamien tuotteiden tuonnin osalta. Sitoumuksen peruuttaminen huomioon ottaen kyseiseen tuontiin olisi siksi sovellettava lopullista tullia.
(6) Highveld Steel and Vanadium Corporation Limitedille lopullisesti vahvistettu polkumyyntimarginaali oli 45,3 prosenttia vapaasti yhteisön rajalla tullaamattomana -nettohinnoista. Koska polkumarginaali oli alempi kuin todettu vahinkokynnys, tulli olisi määrättävä tasolle, joka poistaa polkumyynnin asetuksen (EY) N:o 3283/94 9 artiklan 4 kohdan mukaisesti.
(7) Muistutetaan, että tässä menettelyssä ferropiimangaanimarkkinoiden hintojen vaihteluherkkyyden huomioon ottaen ja toimenpiteiden käyttäjiin kohdistuvan vaikutuksen minimoimiseksi hintojen mahdollisesti noustessa merkittävästi neuvosto katsoi aiheelliseksi, että tullit otetaan käyttöön muuttuvien tullien muodossa vapaasti yhteisön rajalla tullaamattomana -vähimmäishinnan perusteella. Kyseisen vähimmäishinnan olisi oltava Highveld Steel and Vanadium Corporation Limitedin tuottaman ferropiimangaanin tuonnissa 492 ecua tonnilta tuotetta.
(8) Edellä mainitut seikat huomioon ottaen neuvosto päättää, että asetusta (EY) N:o 2413/95 olisi muutettava ja olisi otettava käyttöön lopullinen tulli Highveld Steel and Vanadium Corporation Limitedin tuottaman ferropiimangaanin tuonnille. Tullin määrän olisi oltava vähimmäistuontihinnan 492 ecua tonnilta tuotetta ja vapaasti yhteisön rajalla tullaamattomana -nettohinnan erotus kaikissa tapauksissa, joissa vapaasti yhteisön rajalla tullaamattomana -nettohinta tonnilta tuotetta on alempi kuin vähimmäistuontihinta.
D. TAANNEHTIVUUS
(9) Tässä tapauksessa olettaen, että sitoumuksen puuttuessa tulli olisi pitänyt ottaa käyttöön asetuksella (EY) N:o 2413/95 Highveld Steel and Vanadium Corporation Limitedin tuottamien tuotteiden tuonnille, pidetään aiheellisena, että tullia sovelletaan taannehtivasti. Komissio otti siinä tarkoituksessa asetuksella (EY) N:o 2698/95 (5) käyttöön kyseisen tuonnin kirjaamisen asetuksen (EY) N:o 3283/94 10 artiklan 5 kohdan ja 14 artiklan 5 kohdan mukaisesti.
(10) Olisi huomattava, että tämän asetuksen tullessa voimaan kyseisen tuonnin kirjaaminen olisi turhaa ja komission asetusta (EY) N:o 2698/95 ei enää sovelleta sen 1 artiklan mukaisesti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2413/95 1 artiklan 5 kohta seuraavasti:
"5. Etelä-Afrikasta peräisin olevan tuotteen osalta (Taric-lisäkoodi 8818) polkumyyntitullin määrä on vähimmäistuontihinnan 500 ecua tonnilta tuotetta ja vapaasti yhteisön rajalla tullaamattomana -nettohinnan välinen erotus kaikissa tapauksissa, joissa vapaasti yhteisön rajalla tullaamattomana -nettohinta tonnilta tuotetta on alempi kuin vähimmäistuontihinta lukuun ottamatta seuraavan yhtiön tuottamaa tuontia, johon sovelletaan jäljempänä mainittua tullia.
Highveld Steel and Vanadium Corporation Limited -yhtiön tuottamien tuotteiden osalta (Taric-lisäkoodi 8874) polkumyyntitullin määrä on vähimmäistuontihinnan 492 ecua tonnilta tuotetta ja vapaasti yhteisön rajalla tullaamattomana -nettohinnan välinen erotus kaikissa tapauksissa, joissa vapaasti yhteisön rajalla tullaamattomana -nettohinta tonnilta tuotetta on alempi kuin vähimmäistuontihinta."
2 artikla
Poistetaan viittaus Highveld Steel and Vanadium Corporation Limitediin asetuksen (EY) N:o 2413/95 1 artiklan 7 kohdassa.
3 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Sitä sovelletaan asetuksen (EY) N:o 2698/95 voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä tammikuuta 1996.

Labels: 1
3
4
18